
Gyógygomba alapú táplálék-kiegészítők fejlesztése

Az utóbbi évszázadban a gombatermelés világviszonylatban felfutó iparágnak tekinthető, amelynek egy különálló szegmense a gyógygombák termesztése és abból előállított termékek forgalmazása. Ebbe a kategóriába azok a fajok tartoznak, amelyeket nem csak táplálkozási értékeikért (alacsony zsír- és energiatartalom, esszenciális aminosavak jelenléte, magas ballasztanyag tartalom, stb.) termesztik, de egyéb, a szervezetre kedvező gyógyhatással is rendelkeznek.
Dolgozatom célja egy olyan gabona alapú gombával átszövetett táplálék-kiegészítő fejlesztése, amely nemcsak ízletes, könnyen és bárhol fogyasztható, de rendelkezik a gyógygombák pozitív hatásaival is. Kísérleteimben olyan hordozóanyagot kívánok szelektálni, amely a táplálkozás-élettani szempontból előnyös gabonaféléket is tartalmaz. A vizsgálatokhoz a szakirodalomban és a piacon elérhető legismertebb és széleskörűen kutatott 7 egzotikus gombafajokat választottam.
A vizsgálatok célja olyan ideális szubsztrátum keverék összeállítása, amelyet a gombafajok gyorsan kolonizálnak. Ezért laboratóriumban rozs, köles, hántolt köles, zabkorpa és búzakorpa felhasználásával különböző táptalajokat kevertem, amelyet a hét gombafaj micéliumával beoltottam. Kolonizációt követően a kapott félterméket érzékszervi bírálatnak vetettem alá.
Az érzékszervi vizsgálat alapján megállapítottuk, hogy a gombák az átszövődés során módosították a táptalajok ízét, illatát, állagát pozitív és negatív irányban egyaránt. Ezek alapján a süngomba és bokrosgomba kizárható a további vizsgálatokból, ugyanis ezek negatív érzelmeket keltettek a bírálókban, így piacképes termék belőlük nem várható.
Kifejezetten pozitív visszajelzések érkezetek az A. subrufescens fajra, amely a legtöbb ehető szubsztrátumot is jól kolonizálta. A faj globális kedveltsége több táptalajon is jónak tekinthető, ezért a további vizsgálatok során ezt a fajt mindenképpen javasoljuk megtartani.
A továbbiakban célszerű az ehető táptalajok körét kibővíteni az olyan, nagyobb levegő tartalmú (pl: puffasztott) gabonákkal, amelyek több oxigént biztosítanak a micélium számára. A micélium átszövetését követően meg kell vizsgálni annak a technológiáját, milyen módszerrel lehet annak növekedését megállítani (szárítás-fagyasztás) úgy, hogy az a termék minőségét ne befolyásolja jelentősen.



